
Tanárok attitűdvizsgálata az integrált természettudományos tantárgyak oktatása iránt

Kulcsszavak: komplex természettudomány; attitűd; tanárok; science
A tanárok attitűdje az általuk tanított természettudományos tantárgyak iránt
kulcsfontosságú, mert a tantárgyakhoz való hozzáállásuk meghatározza, miként tanítják azokat. A természettudományos tantárgyak oktatása iránti attitűdjük befolyásolja mennyire tudják felkelteni a diákok érdeklődését a természettudományos ismeretek iránt, ami kihatással van a diákok teljesítményére, későbbi pályaválasztásukra is. (Crooks, Smith, & Flockton,2008; Harlen, 1997; Harlen & Holroyd, 1997; Mulholland & Wallace, 1996; van Aalderen Smeets, Walma van der Molen, & Asma, 2012).
A diákok természettudományok iránti érdeklődésének felkeltésében döntő szerepet játszik a tanár személye, a tanítás módja, a tanári hozzáállás a természettudományos tantárgyak oktatásához. A tanári attitűd kialakításában szerepet játszik a tanított természettudományos tantárgy meghatározott célja, funkciója, a tanításhoz szükséges források, segédanyagok hozzáférhetősége, és a tanári önhatékonyság. (Ualesi&Ward, 2018; Appleton & Kindt, 1999; Skamp, 1991).
Mindezek ismeretében fontosnak tartottam, hogy kutatásom során feltárjam azokat a tényezőket, amik a Magyarországon integrált természettudományos tantárgyakat tanító pedagógusok hozzáállását befolyásolják a komplex természettudományos tantárgyak iránt.
Kutatásom során 41 pedagógussal készítettem mélyinterjút. A kvalitatív kutatási módszer megválasztását indokolta a kutatás feltáró jellege. Mindemellett a mélyinterjúk készítése lehetőséget adott arra, hogy sokkal árnyaltabb információkhoz jussak a tanári attitűdöt meghatározó tényezőkről, az integrált természettudományos tantárgyak oktatásának jelenlegi helyzetéről. Az interjúk feldolgozása Atlas.ti 7 programmal valósult meg. Kutatási eredményeim alapján a megkérdezett pedagógusok (41 fő) 88%-a (36 fő) volt nyitott az integrált természettudományos tantárgyak iránt, míg 12% (5 fő) elzárkózott a komplex tantárgyak oktatásától. Az integrált oktatás iránti nyitottságban meghatározó szerepet játszott a tanárok önhatékonysága, a tanári munkaközösség támogató jellege, a tanári szerep és tudás megítélése.
Kutatásom gyakorlati jelentőségét az adja, hogy a tanári attitűdöt meghatározó tényezők feltárásával rálátást kaphatunk arra, mi az, ami a pedagógusok számára nehézséget jelent az integrált oktatás során, ezen tényezők megismerésével hozzájárulhatunk egy pozitívabb szemlélet és eredményesebb oktatás kialakításához. 



